Zagreb, 14. lipnja 2019.g.

**Z A P I S N I K**

sa **53. sjednice** Povjerenstva za odlučivanje o sukobu interesa održane dana 14. lipnja 2019. godine u prostorijama Povjerenstva za odlučivanje o sukobu interesa, s početkom u 10,00 sati.

**PRISUTNI:** Nataša Novaković,Tončica Božić, Tatijana Vučetić, Aleksandra Jozić-Ileković i Davorin Ivanjek.

**Iz Ureda Povjerenstva:** Majda Uzelac i Martina Jurišić.

Predsjedava: predsjednica Povjerenstva za odlučivanje o sukobu interesa.

Predsjednica Povjerenstva otvara sjednicu i predlaže usvajanje zapisnika sa 52. sjednice te poziva članove da se izjasne o tome da li prihvaćaju zapisnik. Utvrđuje se da članovi Povjerenstva jednoglasno prihvaćaju zapisnik.

Predsjednica poziva članove da se izjasne o tome da li prihvaćaju predloženi dnevni red. Članica PovjerenstvaAleksandra Jozić-Ileković predlaže da se dnevni red dopuni s toč. 15. Davanje mišljenja u predmetu **M-88/19, na zahtjev dužnosnika IVANA ŠMITA, općinskog načelnika Općine Nova Kapela**.Član Povjerenstva Davorin Ivanjek predlaže da se dnevni red dopuni s toč 16. Davanje mišljenja u predmetu **M-83/19, na zahtjev dužnosnice SANJE UDOVIĆ, općinske načelnice Općine Viškovo** i s toč. 17.Davanje mišljenja u predmetu **M-92/19, na zahtjev dužnosnice INES STRENJA, zastupnice u Hrvatskom.** Utvrđuje se da članovi Povjerenstva jednoglasno prihvaćaju ovakav prijedlog dnevnog reda.

**Prelazi se na raspravljanje o 1. točci dnevnog reda.**

**Utvrđuje se da je sjednici pristupio dužnosnik Ivan Mijandrušić.**

Članica Povjerenstva Tatijana Vučetić kao izvjestiteljica u predmetu **P-307/16, dužnosnik IVAN MIJANDRUŠIĆ, općinski načelnik Općine Gračišće** iznosi predmet i navodi da je protiv dužnosnika pokrenut postupak zbog moguće povrede čl. 8. i 9. ZSSI-a. Dužnosnik se na navedenu odluku očitovao. Očitovanje dužnosnika čita se u cijelosti.

Izvjestiteljica iznosi u kojem dijelu podataka je došlo do nesklada između prijavljene imovine dužnosnika i imovine utvrđene u postupku redovite provjere uspoređujuću s podacima o imovini prikupljenoj od drugih nadležnih tijela.

Predsjednica Povjerenstva daje riječ dužnosniku koji tom prilikom u bitnom ponavlja navode iz očitovanja te ističe da nije imao namjeru ništa od nekretnina skrivati te da je, iako sa zakašnjenjem, Povjerenstvu prijavio svu imovinu. Točno je da je kupio građevinsko zemljište koje je poslije cijepao jer je jednu česticu darovao kćeri za što postoji Ugovor o darovanju. Nadalje navodi da ako je i zakasnio s prijavljivanjem nekih dijelova imovine u konačnici je sve prijavio.

Izvjestiteljica predlaže da se donese odluka kojom se utvrđuje da je dužnosnik povrijedio odredbe čl. 27. ZSSI-a te da mu se za utvrđenu povredu izrekne sankcija u iznosu od 7000 kn koja će se izvršiti u 7 obroka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 1. točci dnevnog reda dovršeno.

**Utvrđuje se da je sjednicu napustio dužnosnik Ivan Mijandrušić.**

**Prelazi se na raspravljanje o 2. točci dnevnog reda.**

Utvrđuje se da se članica Povjerenstva Aleksandra Jozić-Ileković izuzela iz raspravljanja u navedenom predmetu jer je zajedno s dužnosnicom Sonjom Čikotić radila u Ministarstvu uprave.

Predsjednica Povjerenstva kao izvjestiteljica u predmetu **P-33/19, dužnosnica SONJA ČIKOTIĆ, zastupnica u Hrvatskom saboru** iznosi predmet i navodi da je protiv dužnosnice podnesena prijava u kojoj se navodi da je prema listi isplata APPRRR-a tvrtka Marmelo d.o.o. ostvarila pravo na 611.800,85 kn poticaja u 2017.g. i 153.695,61 kn u 2016.g. gdje je dužnosnica kao zamjenica ministra regionalnog razvoja i fondova EU te savjetnica ministra Uprave istovremeno obnašala dužnost direktora navedenog trgovačkog društva i člana društva do 28.3.2017. Također, istovremeno srodnik dužnosnice djeluje kao član društva i kao direktor nakon mandata dužnosnice.

U postupku su zatraženi podaci od Agencije za plaćanja u poljoprivredi, ribarstvu i ruralnom razvoju. U svezi povezanosti dužnosnice sa navedenim trgovačkim društvom u postupku je utvrđeno da je dužnosnica odmah na početku mandata prenijela upravljačka prava te više nije bila direktorica, a od 2017.g. niti vlasnica navedenog trgovačkog društva.

Izvjestiteljica predlaže da se donese odluka o nepokretanju postupka s obzirom da iz prikupljenih podataka i dokumentacije ne proizlazi da je došlo do povrede odredbi ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 2. točci dnevnog reda dovršeno.

**Prelazi se na raspravljanje o 3. točci dnevnog reda.**

Utvrđuje se da je članica PovjerenstvaAleksandra Jozić-Ileković pristupila sjednici.

Članica Povjerenstva Aleksandra Jozić-Ileković kao izvjestiteljica u predmetu **P-410/17, dužnosnica VESNA PUSIĆ, zastupnica u Hrvatskom saboru** iznosi predmet i navodi da je protiv dužnosnice podnesena prijava u kojoj se navodi da je dužnosnica otputovala redovno linijom za Ankaru kako se trebala i vratiti, međutim da je naručila avion Vlade RH za povratak da bi stigla na konvenciju HNS-a u Varaždin. Avion je išao prazan u Tursku zbog povratka dužnosnice čime je oštetila državni proračun. Nadalje prijavitelj navodi da je dužnosnica na teret državnog proračuna dala nalog da se isplati 200.000,00 kn njenom bratu za rad političke stranke za što sredstva u Ministarstvu nisu bila osigurana.

Zatraženi su podaci od Ministarstva vanjskih i europskih poslova i Ureda predsjednika Vlade Republike Hrvatske. Očitovanja nisu dostavljena. Od HNS-a dostavljen je odgovor da u to vrijeme nije bilo konvencije HNS-a.

U postupku je utvrđeno da je povod puta bio služben, procedura je sukladna uredbi te je utvrđeno da se dužnosnica nije službenim zrakoplovom vraćala zbog konvencije HNS-a.

Izvjestiteljica predlaže da se donese odluka o nepokretanju postupka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 3 točci dnevnog reda dovršeno.

**Prelazi se na raspravljanje o 4. točci dnevnog reda.**

Član Povjerenstva Davorin Ivanjek kao izvjestitelj u predmetu **P-5/18, dužnosnik ANTE BABIĆ, zastupnik u Hrvatskom saboru,** iznosi predmet i navodi da je protiv dužnosnika podnesena prijava u kojoj se u bitnome navodi da je dužnosnik za vrijeme obnašanja dužnosti općinskog načelnika Općine Lovreć donio odluku kojom je za pravnog zastupnika odredio odvjetnika, svog šogora. Nadalje se navodi da je dužnosnik primao najvišu plaću za obnašanje dužnosti općinskog načelnika Općine Lovreć od oko 16.000,00 kn te da je dobivao i dalje dobiva mjesečni iznos od oko 500,00 EUR-a od osobe kojoj je omogućio obavljanje usluge prijevoza školske djece u selu Studenci, kao i da je napravio nezakonito odlagalište smeća u navedenom selu, gdje se iz cijele Dalmacije odlaže po zdravlje štetan otpad, s time da istim odlagalištem upravlja trgovačko društvo u kojem udio u vlasništvu, temeljnom kapitalu,ima navedena osoba. Navodi da je isto bespravno odlagalište smeća postojalo kada je dužnosnik bio zaposlenik Dubrovačke banke d.d. i da se dužnosnik predstavlja kao diplomirani ekonomist i sudski tumač, što nije točno te da je izabran za zastupnika u Hrvatskom saboru, iako je bio tek na 10. mjestu u svojoj izbornoj jedinici. Također se iznosi da je od određene osobe tražio mito kada se isti obratio u ime svojeg trgovačkog društva kako bi postao zakupnikom zadružnog doma te da je u ime Općine Lovreć, a preko bivše zastupnice u Hrvatskom saboru, koristio novac za osobne svrhe.

Izvjestitelj predlaže da se s obzirom na sadržaj prijave ista također dostavi USKOK-u.

U postupku su zatraženi svi relevantni podaci u odnosu na dio prijave koji je u nadležnosti Povjerenstva vezano uz postavljanje šogora za poslove odvjetnika Općine.

Izvjestitelj predlaže da se donese odluka o pokretanju postupka zbog moguće povrede članka 5. stavka 1. ZSSI-a koja proizlazi iz odobravanja isplata osobi koja je suprug dužnosnikove sestre čime je dužnosnik mogao narušiti vlastitu vjerodostojnost i nepristranost.

U odnosu na ostale navode iz prijave predlaže nepokretanje postupka obzirom da iste upućuju na eventualnu povredu Kaznenog zakona i drugih zakona te se ne mogu precizirati prikupljanjem dokumentacije od nadležnih tijela u kontekstu utvrđivanja moguće povrede ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 4. točci dnevnog reda dovršeno.

**Prelazi se na raspravljanje o 5. točci dnevnog reda.**

Član Povjerenstva Davorin Ivanjek kao izvjestitelj u predmetu **P-55/18, dužnosnica LIDIJA KRALJ, pomoćnica ministrice znanosti i obrazovanja,** iznosi predmet i navodi da je protiv dužnosnice podnesena prijava u kojoj se u bitnome navodi da je dužnosnica imenovana pomoćnicom ministra znanosti i obrazovanja i to pomoćnicom ministrice za strategiju i opće obrazovanje, kojoj je glavno zaduženje rad na provođenju strategije znanosti, obrazovanja i tehnologije i standardima i posebnim programima. Dužnosnica je prethodno bila ključni suradnik za informatiku i matematiku u društvu Algebra d.o.o. Činjenica da je dužnosnica bila zaposlenica Algebre nije sporna jer u javnim istupima tu činjenicu i sama potencira, dok sumnja da je i dalje u poslovnim odnosima odnosno radnim s tim društvom proizlazi iz njenih izjava da je u Ministarstvu samo na posudbi, a društvo Algebra i dalje smatra svojom matičnom ustanovom u koju se namjerava vratiti po prestanku obnašanja dužnosti. S obzirom da Algebra i s njim povezana društva znatan dio prihoda ostvaruje kroz ugovore s Ministarstvom to ukazuje na osobni interes koji dužnosnica ima u društvu Algebra. Dužnosnica u Algebri predstavlja ključno osoblje vezano na najmanje tri ugovora koji su sklopljeni nakon okončanja postupka javne nabave između Hrvatske akademske i istraživačke mreže CARNet, koji se još uvijek izvršavaju te je u istima dužnosnica zadužena za implementaciju projekata vezanih za matematiku, informatiku i edukaciju učitelja, projekta radi kojih je CARNet ponovno pokrenuo postupak javne nabave usluga izrade otvorenih digitalnih obrazovnih sadržaja. Postoji sumanja da je dužnosnica u ovom postupku javne nabave iskoristila svoj položaj i ovlasti i da će pogodovat Algebri. U prijavi se ukazuje da je CARNet osnovala Vlada RH i da je javna ustanova koja djeluje u sklopu Ministarstva znanosti i obrazovanja. Također se ukazuje da je Uredbom propisano da Upravno vijeće i ravnatelja CARNet-a imenuje ministar nadležan za znanost i obrazovanje. Iz navedenog proizlazi kako su oba tijela koja odlučuju o javnim nabavama pod direktnim utjecajem Ministarstva, a ujedno Ministarstvo obavlja nadzor na zakonitošću rada CARNet-a. Izvjestitelj zaključuje da sumnja u sukob interesa postoji zbog prijašnjeg zaposlenja dužnosnice u Algebri i mogućeg vraćanja u to trgovačko društvo i poslovnog odnosa koji ima Algebra sa samim Ministarstvom i CARNet-om.

U postupku su zatraženi podaci od Ministarstva znanosti i obrazovanja te CARNET-a.

Vezano za poslovne odnose između Algebre i Ministarstva znanosti i obrazovanja dostavljeno je očitovanje Ministarstva da su sklopljena tri ugovora koje je odobrio glavni tajnik Ministarstva, a dužnosnica nije osobno sudjelovala u istom.

Izvjestitelj navodi da se dužnosnica nakon stupanja na dužnost obratila Povjerenstvu i ukazala na moguću povezanost s Algebrom i još nekim pravnim osobama te zatražila uputu o postupanju na što je Povjerenstvo dalo svoje mišljenje.

Izvjestitelj predlaže da se donese odluka o nepokretanju postupka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 5. točci dnevnog reda dovršeno.

**Prelazi se na raspravljanje o 6. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-103/18, dužnosnik DARKO KOREN, župan Koprivničko-križevačke županije i dužnosnika DARKO SOBOTA, zamjenik župana Koprivničko-križevačke županije** iznosi predmet i navodi da je protiv dužnosnika podnesena prijava u prilogu koje je dostavljen novinski članak naslova „Posao u Belupu dobila kuma šefa HDZ-a koja je dvaput ukrala novac iz mjenjačnice“, objavljen u Podravskom listu 19. ožujka 2018.g., u kojem se u bitnom navodi kako je supruga kuma dužnosnika Darka Sobote, koji je inače županijski vijećnik, zaposlena u trgovačkom društvu Belupo. U samoj prijavi se dalje navodi da je Darko Sobota lani također zaposlio svoju kćer u Srednjoj školi u Đurđevcu.

U postupku su zatraženi podaci i utvrđene činjenice. Izvjestiteljica ističe da preispitivanje zakonitosti izbora nije u nadležnosti Povjerenstva. U prijavi se osobe koje se navode mogu povezati isključivo sa zamjenikom Darkom Sobotom i niti jedan navod se ne odnosi na župana Darka Korena.

Izvjestiteljica predlaže da se donese odluka o nepokretanju postupka protiv dužnosnika s obzirom da iz prikupljenih podataka i dokumentacije ne proizlazi da je u postupanju dužnosnika došlo do povrede odredbi ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 6. točci dnevnog reda dovršeno.

**Prelazi se na raspravljanje o 7. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-138/19, dužnosnica MARTINA FURDEK-HAJDIN, zamjenica župana Karlovačke županije,** iznosi predmet i navodi da je u redovitoj provjeri izvješća o imovinskom stanju dužnosnice utvrđeno da postoji nesklad između podataka navedenih u izvješću o imovinskom stanju dužnosnice i podataka prikupljenih od drugih nadležnih tijela. Dužnosnici je upućen zaključak na koji se dužnosnica očitovala i u kojem je navela da je došlo do nenamjernog propusta.

Izvjestiteljica predlaže da se donese odluka o pokretanju postupka zbog moguće povrede čl. 8. i 9. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 7. točci dnevnog reda dovršeno.

**Prelazi se na raspravljanje o 8. točci dnevnog reda.**

Predsjednica Povjerenstva kao izvjestiteljica u predmetu **P-278/17, dužnosnik MIRKO DUSPARA, gradonačelnik Grada Slavonskog Broda** iznosi predmet i navodi da je protiv dužnosnika podnesena prijava da kao gradonačelnik financira odlazak studenata Osječke elektrotehnike na studijska putovanja te da fakultet dobiva donacije trgovačkog društva Brodoplin gdje je dužnosnik član skupštine i to sve iz razloga jer mu djeca studiraju na navedenom fakultetu.

U postupku su zatraženi podaci radi provjere osnovanosti navedene prijave.

Izvjestiteljica predlaže da se donese odluka o nepokretanju postupka s obzirom da iz prikupljenih podataka i dokumentacije ne proizlazi da je u postupanju dužnosnika došlo do povrede odredbi ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 8. točci dnevnog reda dovršeno.

**Prekida se sjednica u 12,00 sati, radi glasovanja u prethodnih 8 točaka dnevnog reda.**

**Nastavlja se sjednica u 12,15 sati.**

**Prelazi se na raspravljanje o 9. točci dnevnog reda.**

Član Povjerenstva Davorin Ivanjek kao izvjestitelj u predmetu **P-77/18, dužnosnik IVAN MIJANDRUŠIĆ, općinski načelnik Općine Gračišće,** iznosi predmet i navodi da je protiv dužnosnika podnesena prijava vezano uz korištenje konzultantskih usluga trgovačkog društva Eurokonzalting iz Pule da bi dužnosnik dobio bespovratna EU sredstva od Agencije za plaćanja u poljoprivredi.

U postupku su zatraženi podaci od Općine Gračišće iz kojih je utvrđeno da je bilo poslovnih odnosa između općine i trgovačkih društava navedenih u prijavi te da je bilo poslovnih odnosa tih društava i dužnosnika kao fizičke osobe te je utvrđeno da je dužnosnik svoje obveze uredno podmirio.

Izvjestitelj ističe da u ovakvim situacijama postoji velik koruptivni rizik. Povjerenstvo nema kapacitete ni mogućnost utvrđivati jesu li računi stvarni ili fiktivni i odraz stvarne vrijednosti obavljenih usluga. Ono što je bitno za Povjerenstvo je da Povjerenstvo utvrdi da je vidljivo da je za sve usluge izdan račun i račun podmiren.

Izvjestitelj predlaže da se donese odluka o nepokretanju postupka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 9. točci dnevnog reda dovršeno.

**Prelazi se na raspravljanje o 10. točci dnevnog reda.**

Predsjednica Povjerenstva kao izvjestiteljica u predmetu **P-433/17, dužnosnik LEO KATIĆ, općinski načelnik Općine Lastovo** iznosi predmet i navodi da je protiv dužnosnika podnesena prijava u kojoj se navodi da je dužnosnik izvodio građevinske radove bez odgovarajućih dozvola te je takvom bespravnom gradnjom izbjegao plaćanje komunalnog doprinosa Općini Lastovo, čime je oštetio proračun navedene jedinice lokalne samouprave.

U postupku su zatražena očitovanja Ministarstva graditeljstva i Državnog inspektorata te Dubrovačko-neretvanske županije.

Izvjestiteljica predlaže da se donese odluka o nepokretanju postupka s obzirom da iz prikupljenih podataka i dokumentacije ne proizlazi da je u postupanju dužnosnika došlo do povrede odredbi ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 10. točci dnevnog reda dovršeno.

**Prelazi se na raspravljanje o 11. točci dnevnog reda.**

Utvrđuje se da se član Povjerenstva Davorin Ivanjek izuzima od raspravljanja u navedenom predmetu s obzirom da se osobno poznaje s dužnosnikom.

Predsjednica Povjerenstva kao izvjestiteljica u predmetu **P-77/19, dužnosnik ERNEST SVAŽIĆ, općinski načelnik Općine Krapinske Toplice** iznosi predmet i navodi da je protiv dužnosnika podnesena prijava u kojoj se u bitnome navodi da je dužnosnik pogodovao predsjedniku općinskog vijeća i službenici zaposlenoj u općini time što je odlučivao o asfaltiranju ceste do njihovih nekretnina.

U postupku je zatražena dokumentacija od Općine Krapinske Toplice.

Izvjestiteljica predlaže da se donese odluka o nepokretanju postupka s obzirom da iz prikupljenih podataka i dokumentacije ne proizlazi da je u postupanju dužnosnika došlo do povrede odredbi ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 11. točci dnevnog reda dovršeno.

**Prelazi se na raspravljanje o 12. točci dnevnog reda.**

Utvrđuje se da je sjednici pristupio član Povjerenstva Davorin Ivanjek.

Članica Povjerenstva Tončica Božić kao izvjestiteljica u predmetu **P-71/19, dužnosnica LIDIJA HARMICAR, zamjenica općinskog načelnika Općine Martijanec** iznosi predmet i navodi da je u postupku redovite provjere utvrđeno da je dužnosnica vlasnica obrta te da vrši poslove upravljanja u navedenom obrtu.

Izvjestiteljica predlaže da se donese odluka o pokretanju postupka zbog moguće povrede čl. 14. st. 1. ZSSI-a koja proizlazi iz istovremenog obnašanja navedene dužnosti i obavljanja poslova upravljanja obrtom BOŽIĆ, obrt za trgovinu i usluge, vl. Lidija Harmicar, Vrbanovec, Brigade braće Radić 50, kao poslovnim subjektom u vlasništvu dužnosnice.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 12. točci dnevnog reda dovršeno.

**Prelazi se na raspravljanje o 13. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **M-93/19 na zahtjev dužnosnika GORANA ĐANIĆA, općinskog načelnika Općine Podgorač** iznosi predmet i navodi da je dužnosnik dostavio očitovanje na zaključak zbog utvrđenog nesklada te je dužnosnik na kraju očitovanja postavio zahtjev za mišljenjem odnosno upit u svezi popunjavanja imovinske kartice. Dužnosnik na kraju očitovanja moli tumačenje Povjerenstva je li potrebno u izvješću o imovinskom stanju dužnosnika navesti podatke o automobilima i drugoj imovini koja se nalazi u obrtu kao što su osnovna sredstva, sirovine i dr.

Izvjestitelj predlaže da se donese mišljenje da je dužnosnik dužanu Izvješću o imovinskom stanju prijaviti podatke o imovini koja predstavlja sredstva za obavljanje djelatnosti obrta u njegovu vlasništvu, pa tako i vozila i druge strojeve koji se upisuju u javne registre, neovisno o vrijednosti, te druge pokretnine veće vrijednosti.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 13 točci dnevnog reda dovršeno.

**Prelazi se na raspravljanje o 14. točci dnevnog reda.**

Članica Povjerenstva Tončica Božić kao izvjestiteljica u predmetu **M-94/19 na zahtjev dužnosnika ŽELJKA JAKOPOVIĆA, zamjenika župana Požeško-slavonske županije** iznosi predmet i navodi da je dužnosnik podnio zahtjev za mišljenjem u kojem navodi da je član OPG-a čiji je nositelj njegova supruga te postavlja upit smije li navedeni OPG biti korisnik mjera iz programa ruralnog razvoja.

Izvjestiteljica predlaže da se donese mišljenje da nema zapreke da dužnosnik istovremeno uz obnašanje dužnosti zamjenika župana Požeško-slavonske županije bude članom OPG-a čiji je nositelj njegova supruga niti da navedeni OPG bude korisnik mjera iz Programa ruralnog razvoja prema natječaju koji raspisuje Ministarstvo poljoprivrede i provodi Agencija za plaćanja u poljoprivredi, ribarstvu i ruralnom razvoju te da se prijavi na natječaj ili podnese zahtjev za dodjelom sredstava u okviru Programa ruralnog razvoja, koje provodi Agencija za plaćanja u poljoprivredi, ribarstvu i ruralnom razvoju. Sukladno članku 18. ZSSI-a, Požeško-slavonska županija može stupati u poslovne odnose s OPG-om čiji je nositelj supruga dužnosnika, pa tako i po osnovi dodjele subvencije Županije, pod uvjetom da u svakom konkretnom slučaju kada se navedeni OPG bude javio na javni natječaj ili na drugi način iskaže namjeru stupanja u poslovni odnos s Požeško-slavonskom županijom, dužnosnik o tome prethodno obavijesti ovo Povjerenstvo, koje će na temelju konkretnih okolnosti svakog pojedinog slučaja dati mišljenje s uputama o načinu postupanja dužnosnika i Požeško-slavonske županije te će potom, nakon dostave dokumentacije iz koje je vidljivo kako su provedene upute Povjerenstva, donijeti odluku kojom se utvrđuje jesu li upute provedene na način kojim se omogućava izbjegavanje sukoba interesa dužnosnika i osigurava njegovo zakonito postupanje.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 14. točci dnevnog reda dovršeno.

**Prelazi se na raspravljanje o 15. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **M-88/19, na zahtjev dužnosnika IVANA ŠMITA, općinskog načelnika Općine Nova Kapela** iznosi predmet i navodi da je dužnosnik zatražio mišljenje u kojem navodi da je Općina Nova Kapela objavila dana 08. travnja 2019. javni natječaj za prijem u službu Višeg stručnog suradnika za pripremu i vođenje projekata i javnu nabavu - 1 izvršitelja na neodređeno vrijeme u Jedinstveni upravni odjel Općine Nova Kapela. Navodi da se na javni natječaj za ovo mjesto prijavio jedan kandidat koji udovoljava formalnim uvjetima natječaja, ali da je isti kandidat osoba koja je usko povezana s dužnosnikom s obzirom da je dužnosnik tome kandidatu vjenčani kum. Dužnosnik navodi da se stoga, nakon saznanja da se navedeni kandidat prijavio, izuzeo od svakog sudjelovanja u provođenju natječaja iako se isti kandidat jedini prijavio za navedeno službeničko mjesto, a kako bi otklonio svake sumnje da sam se koristio dužnost općinskog načelnika za probitak povezane osobe. Dužnosnik ukazuje da, sukladno Zakonu o službenicima i namještenicima u lokalnoj i područnoj (regionalnoj) natječaj za službenike raspisuje pročelnik upravnog tijela, a provodi ga povjerenstvo koje imenuje pročelnik. Navodi da je, nakon prethodne provjere znanja i sposobnosti predmetnog kandidata, Povjerenstvo za provedbu natječaja utvrdilo rang listu kandidata prema ukupnom broju bodova, a prema kojoj je navedeni kandidat ostvario najmanje 50% bodova iz svakog dijela provjere znanja i sposobnosti, a temeljem kojeg pročelnik donosi rješenje o prijmu službu. Dužnosnik moli mišljenje Povjerenstva je li dopušten prijem navedenog kandidata u službu u Jedinstveni upravni odjel Općine Nova Kapela, imajući u vidu da dužnosnik ne donosi rješenje o prijmu u službu i da se osobno izuzeo od svakog sudjelovanja u provođenju predmetnog javnog natječaja.

Izvjestiteljica predlaže da se donese mišljenje da je sukladno odredbama ZSSI-a, kum dužnosnika mogao osobno sudjelovati u javnom natječaju za prijam u službu u Jedinstveni upravni odjel Općine Nova Kapela, za mjesto višeg stručnog suradnika za pripremu i vođenje projekata za javnu nabavu te nema zapreke da, kao jedini prijavljeni kandidat, ukoliko ispunjava sve uvjete natječaja, bude primljen u službu na navedenom mjestu na temelju rješenja koje donosi pročelnik Jedinstvenog upravnog odjela, s obzirom da se dužnosnik nakon prijave istog kandidata izuzeo iz daljnjeg sudjelovanja u predmetnom javnom natječaju. U cilju učinkovitog izbjegavanja sukoba interesa, očuvanja integriteta i vjerodostojnosti dužnosnika te otklanjanja svake sumnje da je položaj dužnosnika na bilo koji način iskoristio radi ostvarivanja privatnih interesa povezane osobe, upućuje se dužnosnik da o eventualnom prijemu osobe kojoj je vjenčani kum, u službu u upravnom tijelu Općine Nova Kapela, obavijesti Općinsko vijeće te javnost putem službene mrežne stranice Općine te da se, u slučaju potrebe donošenja odluka ili provođenja radnji iz djelokruga općinskog načelnika, a koje utječu na radni status i materijalna prava njegova kuma, izuzme od takvih odluka i radnji te iste povjeri svojem zamjeniku.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 15. točci dnevnog reda dovršeno.

**Prelazi se na raspravljanje o 16. točci dnevnog reda.**

Član Povjerenstva Davorin Ivanjek kao izvjestitelj u predmetu **M-83/19 na zahtjev dužnosnice SANJE UDOVIĆ, općinske načelnice Općine Viškovo** iznosi predmet i navodi da je dužnosnica podnijela zahtjev za mišljenjem u kojem u bitnome navodi da dužnost općinske načelnice Općine Viškovo obnaša od 2013. g. te da je majka malodobnog djeteta koje je u travnju 2019.g. upisano u jaslički program predškolskog odgoja Dječjeg vrtića Viškovo, za pedagošku godinu 2019./2020.g. Ističe da je osnivač Dječjeg vrtića Viškovo Općina Viškovo te da navedena ustanova jedina obavlja djelatnost predškolskog odgoja na području Općine. Dužnosnica traži mišljenje Povjerenstva kako postupiti u odnosu između Općine Viškovo i Dječjeg vrtića Viškovo kao i mišljenje u pogledu korištenja prava na sufinanciranje redovitog programa predškolskog odgoja i obrazovanja koje je propisano općim aktom Općine Viškovo.

Izvjestitelj predlaže da se donese mišljenje da dužnosnica ostvaruje pravo na upis djeteta u predškolski jaslički program u pedagoškoj godini 2019./2020. kojeg provodi Dječji vrtić Viškovo čiji je jedini osnivač Općina Viškovo, o čemu odlučuje Upravno vijeće te ustanove čija tri člana imenuje, pod jednakim uvjetima kao i roditelji druge djece, s time da bi, ukoliko bi u pogledu ispunjavanja uvjeta za upis postojali bitno isti ili istovjetni elementi na strani roditelja druge djece, prednost pri upisu trebalo dati drugom djetetu, ako bi to drugo dijete ili više njih ostalo neupisano u jaslički program. Nadalje, dužnosnica ostvaruje pravo na sufinanciranje programa predškolskog odgoja iz sredstava Općine Viškovo pod jednakim uvjetima kao i drugi roditelji, ali bi u ostvarivanju toga prava, o čemu rješenjem odlučuje upravno tijelo Općine Viškovo čiji rad dužnosnica nadzire, trebalo također dati prednost drugim roditeljima koji u bitnom ispunjavaju sve uvjete kao i dužnosnica te inače ne bi ostvarili to pravo. Ako zahtjev dužnosnice bude odobren, dužna je o tome izvijestiti Općinsko vijeće Općine Viškovo i javnost objavom na internetskoj stranici Općine Viškovo te se izuzeti od svih radnji povodom zahtjeva za sufinanciranje i kasnijeg provjeravanja podataka nakon utvrđenja navedenog prava.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 16. točci dnevnog reda dovršeno.

**Prelazi se na raspravljanje o 17. točci dnevnog reda.**

Član Povjerenstva Davorin Ivanjek kao izvjestitelj u predmetu **M-92/19 na zahtjev dužnosnice INES STRENJA, zastupnice u Hrvatskom saboru** iznos predmet i navodi da je dužnosnica podnijela zahtjev za mišljenjem u kojem navodi da je prije stupanja na dužnost zastupnice u Hrvatskom saboru 20 godina radila kao liječnica specijalistica neurologije na Klinici za neurologiju Kliničkog bolničkog centra Rijeka. Dužnosnica nadalje navodi da je završila dodatno obrazovanje pri Hrvatskoj liječničkoj komori i da je dana 15. siječnja 2016.g. stekla naslov stalnog sudskog vještaka za područje neurologije te joj je izdana dozvola na razdoblje od 5 godina. Navodi da je upisana u Registar sudskih vještaka te je obvezna sklopiti ugovor za godišnju policu osiguranja za odgovornost od štete koja može nastati kao posljedica vještačenja, koju je dužna dostaviti Županijskom sudu u Rijeci, što je činila tijekom posljednje 3 godine. Ističe kako u tom razdoblju nije provodila vještačenja, ali da je dvoje liječnika neurologa umirovljeno i da postoje potrebe da povremeno, a najviše do 5 slučajeva godišnje, obavlja vještačenja. Dužnosnica napominje da nije zaposlena u Hrvatskom saboru već prima razliku plaće do pune visine plaće zastupnika u Hrvatskom saboru te da je i dalje zaposlenica Kliničkog bolničkog centra Rijeka. Također, navodi da može ostati bez dozvole (licence) ukoliko ne bude vještačila i da ukupni prihod koji mogu ostvariti može iznositi od 10.000,00 kn do 15.000,00 kn godišnje i traži mišljenje Povjerenstva može li povremeno tijekom mandata obavljati vještačenja po nalogu suda.

Izvjestitelj predlaže da se donese mišljenje da sukladno članku 13. stavku 2. ZSSI-a dužnosnica može za vrijeme obnašanja navedene dužnosti obavljati poslove stalnog sudskog vještaka medicinske struke, obzirom da se vještačenja načelno obavljaju povremeno, odnosno nije riječ o obavljaju poslova radi ostvarivanja prihoda u smislu redovitog i stalnog zanimanja. U smislu članka 13. stavka 4. ZSSI-a dužnosnica je dužna prihode od obavljanja poslova stalnog sudskog vještaka prijavljivati Povjerenstvu u izvješću o imovinskom stanju, istekom godine u kojoj su prihodi stečeni.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 17. točci dnevnog reda dovršeno.

Prelazi se na postupak glasovanja. Na temelju članka 39. stavka 6. ZSSI-a, postupak glasovanja zatvoren je za javnost.

Sjednica je završena u 13,00 sati.

**Zapisnik sastavila**

**Tajnica Povjerenstva: Predsjednica Povjerenstva:**

**Majda Uzelac, dipl.iur. Nataša Novaković ,dipl.iur.**